《雨行五岭下》
宋代·赵文

天地忽昼晦，四山泼墨浓。
而我行其间，宛如所翁龙。
大风吹倒人，欲避无所容。
有翼不得张，狂走急雨中。
数里乃一息，如出鲛人宫。
老树道边拜，疑我行雨工。
过午上五岭，攀缘入青空。
仰视万山巅，有气如炊笼。
下视田间白，云此锄田农。
兹行岂不苦，奇观亦已雄。
惜哉如此山，不与晓景逢。
不晓韩吏部，登华哭途穷。

作者简介：赵文（1239-1315），宋末元初文人。初名凤之，字惟恭，又字仪可，号青山，庐陵（今江西吉安）人。赵文为文天祥门人，并曾入其幕府参与抗元活动。赵文与刘辰翁父子亦交厚，辰翁对其非常推重，刘将孙亦与其结“青山社”，其结社情况现不详。